
István-akna - újratöltve

Kulcsszavak: István-akna, szénbányászat, elhagyatott épület, közös művészeti projekt, három alkotó
 
Az István-akna – újratöltve című projekt egy közös művészeti munka, amelyet hárman, Boros Mihály, Kulifai Boldizsár és Sürüs Alexandra, a Pécsi Tudományegyetem Művészeti Karának festőművész szakos hallgatói készítettünk el. Az alkotás a Pécs melletti egykori István-akna szénbánya főépületének monumentális látványát dolgozza fel, amely a múltban jelentős szerepet játszott a mecseki szénbányászatban. A bányászati tevékenység 1988-ig tartott, majd az épületet a Janus Pannonius Tudományegyetem Mesteriskolája használta festészeti képzés céljaira.
A projekt egy évvel korábban született meg, amikor felfedeztük, hogy hasonló művészeti kérdések foglalkoztatnak minket. Miután sikeresen elnyertünk egy pályázatot, ellátogattunk a helyszínre, és alapos dokumentációt készítettünk az időjárás által kikezdett beton- és téglaépületekről. Az élőben való festés lehetőségét is megfontoltuk, de a hely állapota ezt nem tette lehetővé. A kivitelezéshez egy nagy, masszív farostlemez alapot választottunk, amelyen mindhármunk sajátos stílusa megjelent.
A kép készítése során mindenki a saját technikáját alkalmazta: Mihály lendületes olajrétegeket, Boldizsár akril és papírrétegeket, Alexandra pedig precíz színkeverést és részletező festést használt. A közös projekt két hét alatt készült el egy 285 x 186 cm-es felületen. A munka során rengeteget tanultunk egymástól. Reményeink szerint a közös projekt a jövőben is folytatódni fog, hogy az egykori bányatelep további részeit és épületeit is megörökíthessük, amelyek egy jövőbeli kiállítás keretében bemutatásra kerülnének.
 



